AirLiquide Vitalaire a plătit 900.000 de lei despăgubiri către Casa de Sănătate. Va fi statul în stare să pedepsească în numele pacienților înșelați?! Directorul general al corporației, ”un cetățean francez”, a fost la Iași și le-a spus procurorilor că firma nu-și apără angajații suspectați de fraudă

sâmbătă, 29 aprilie 2017, 6:56

De Mirela Neag, Răzvan Luțac și Cătălin Tolontan

900.000 de lei, adică 200.000 de euro, sunt o glumă.

Sunt o glumă având în vedere neregulile descoperite la AirLiquide Vitalaire SRL, filiala din România a liderului mondial în concentratoare de oxigen.

Firma a făcut următoarele:

A decontat mii de oameni morți, fraudând bugetul Casei de Sănătate.

A dus oamenilor aparate pe care a amânat intenționat să le ridice.

A dat în judecată alți mii de pacienți grav bolnavi, în general oameni săraci și care nu se pot apăra.

A ținut o dublă contabilitate, pe care a folosit-o în procesele împotriva pacienților.

A câștigat mii de procese fără ca niciun judecător să realizeze că are în față acte false.

200.000 de euro despăgubiri?

E o glumă, dar și un început.

1.500 de decedați au continuat să fie decontați de Vitalaire din bugetul public

Ce se întâmplă mai departe depinde de felul în care, prin presă, publicul va continua să urmărească dosarul și să monitorizeze faptele autorităților.

”Multinaționala i-a lăsat din brațe pe foștii șefi din România”

”Însoțit de avocații de la casa Kinstellar, directorul general al multinaționalei AirLiquide a fost la Iași și a vorbit cu procurorii”, relatează surse judiciare pentru Gazetă.

Dosarul Vitalaire este la Parchetul de pe lângă Curtea de Apel Iași, condus de Daniel Florin Cășuneanu și avându-l ca adjunct pe Mircea Borș.

”În dosar se așteaptă încă expertiza ANAF. Șeful AirLiquide a spus că ei plătesc orice despăgubire și că avocații angajați sunt pentru firmă, nu pentru cei care au condus filiala din România, pe care AirLiquide Vitalaire nu-i apără în niciun fel. Multinaționala i-a lăsat din brațe, așa a rezultat”, povestesc sursele.

Fostul director general Lucian Bentu și avocatul Dragoș Bobu sunt principalii vizați de anchetă.

”Ca să nu se înregistreze prejudiciu la buget în procesul care va începe, Vitalaire a achitat 900.000 de lei din milionul de lei găsit decontat ilegal în urma controlului Casei de Sănătate”, spun aceleași surse din Iași, citând discuțiile pe care procurorii le-au avut cu Casa Națională de Sănătate.

Fără atenția publică banii nu se recuperau

Să rezumăm situația.

Acești 900.000 de lei, care sunt o glumă față de suferința adusă clienților, unii muribunzi, și la felul în care statul a fost înșelat, au fost recuperați exclusiv pentru că oamenii au citit relatările despre caz.

Explicăm.

Dacă ziarul nu publica documente din interiorul AirLiquide Vitalaire SRL, frauda nu se cunoștea.

Dacă oamenii nu reacționau imediat, urmărind cazul, comentându-l și acționând, CNAS și Parchetul nu se sesizau.

Fără controlul CNAS nu se descopereau cei 1.500 de decedați decontați de Vitalaire.

Și corporația nu dădea banii înapoi.

Casa lucrează în continuare cu Vitalaire

Dar morții decontați sunt doar un fragment al poveștii.

Deocamdată, controlul de la CNAS nu e centralizat.

Gazeta a întrebat dacă această recuperare a prejudiciului e singura măsură a Casei împotriva Vitalaire.

Pentru că nu discutăm despre o eroare.

E vorba de fraude în fiecare dintre ultimii trei ani și în 41 de case județene și speciale.

Așteptăm și răspunsul oficial, numai că faptele sunt publice: Vitalaire a rămas în continuare partener al Casei.

Corporația se află pe listele caselor județene în contractele abia semnate pe 2017!

AICI AI TOATE EPISOADELE INVESTIGAȚIEI VITALAIRE